Sul principi dal mês di Avrîl al è stât metût sù ancje in Letonie un comitât locâl dal EBLUL (l’Ufici european pes lenghis mancul dopradis). Par cumò, intal organisim, a son rapresentadis cuatri comunitâts minorizadis, ven a dî livons, latgalians, rus e võro. La comunitât plui gruesse e je chê russe, che si calcole che e vedi uns 700 mil membris, che si cjate a vivi une situazion dificile massime par vie che, cu la indipendence de republiche baltiche, e je passade di un status di maiorance a un di minorance. Situazion une vore divierse pal livon, lenghe de famee ugrofiniche, che e je aromai fevelade juste di cualchi disine di personis. Propit di cheste comunitât, dut câs, al rive il president dal gnûf comitât dal EBLUL (LatBLUL): Jānis Mednis. Il latgalian al ven tignût plui di varietât dal leton che no di lenghe indipendente. Il võro al è fevelât massime in Estonie, dulà che si lu calcole dispès di varietât de lenghe uficiâl di chel paîs.
Font: Eurolang, 15/04/09
fur_Latn fra_Latn